
Redaksjonens forord

Hva innebærer det å forholde seg til antropocen? Den italienske filosofen Emanuele Coccia har med Plantenes liv (2016) og Métamorphoses (2020) utviklet en høyst original og dyptpløyende virkelighetsforståelse for vår tid. Snarere enn kjærlighet til naturen, dypøkologi og naturens egenverdi, eller økosentrisme basert på respekt og moralsk ansvar for «uberørt» eller «naturlig» natur, utmeisler Coccia en slags kosmosentrisme. Planter er ikke bare bestanddeler i «naturen» eller «fysiske» vesener. De er kosmiske aktører. De samarbeider med solen og stjernene, søker jordens indre, skaper vår planetære atmosfære med sin livsdannende pust, uttrykker sin kunnskap og sine tanker i selve sine former, og baserer seg på allianse og grenseløs solidaritet heller enn konkurranse og fortæring. Hvordan har det falt oss inn å tenke på planter som ville, tankeløse, «mekaniske» vesener, når de egentlig er langt mer omtenksomme, solidariske og kosmopolitiske enn oss? Og hvordan bør vi tenke på oss selv som mennesker når vi forstår at vi er langt mer ubetydelige utskudd i kosmos enn hva plantene er? Der stjernehimmelen fyller oss mennesker med flyktige drømmer og substansløs beundring, blander den seg direkte inn i plantenes liv, som omformer den til livsdannende energi for alle andre vesener på jorden. Hvis en plante åpnet Kritikk av den praktiske fornuft, hvor underlig ville det ikke være for den å lese Immanuel Kants berømte utsagn: «To ting fyller sinnet med stadig ny og tiltagende beundring og ærefrykt», nemlig «stjernehimmelen over meg og den moralske lov i meg»? For plantene er stjernehimmelen en nabo, en alliert, de bærer den i seg og lever med den – ikke under den. Og at vi mennesker attpåtil har funnet opp kategorien «dyr» for å bruke det som speil og gi oss selv i oppdrag å heve oss over hva vi ser i speilet, det dyriske i oss, ved hjelp av kultur og morallov, gjør oss bare enda mer uinteressante. «Vi har aldri for alvor vært heliosentriske», som Coccia skriver. Mennesket som troner på toppen av evolusjonen, som det mest selvbevisste vesenet på jorden … for en merkelig og kjedelig idé.

«Plantene er jordens ursuppe», skriver Coccia. Mens filosofer i tradisjonen fra Aristoteles har forstått forholdet mellom det menneskelige, det dyriske og det vegetative som et hierarki med mennesket som det mest komplekse, selvbevisste og frie vesenet, snur Coccia denne klassiske naturforståelsen på hodet. Ettersom alt liv på jorden har tatt form i og utviklet seg fra plantenes rike, må det også forstås i lys av det. Det er dyrene og menneskene som bor og uttrykker seg i plantenes verden, og ikke plantene som inngår som tinglige bestanddeler i menneskenes og dyrenes «meningsfulle» og «selvbevisste» verdener.

Coccia skriver seg slik inn i og utdyper den såkalte plantevendingen som tok fart på 2010-tallet. Innen ulike disipliner, blant annet biologi, agronomi, botanikk, geologi, antropologi og filosofi, har det blitt skrevet en rekke verker som utforsker spørsmålet om hva det betyr å leve og «tenke» som planter og natur: tenke som et tre, et isfjell, en sopp, en elv, en brann …I Vendingen baserer seg på en ikke-antroposentrisk virkelighetsoppfatning, som samtidig fordrer et nytt menneskesyn. I forlengelsen finner vi ikke bare spørsmålet om hvilken politikk man bør føre for naturen – for eksempel hvorvidt elver, dyr og planter bør forstås som subjekter og tilskrives rettigheter –, men også hvilken politikk man kan utlede fra ikke-menneskelige fellesskap, og hvilken politikk det er mulig å skape mellom menneskelige og ikke-menneskelige vesener.

Med plantevendingen desentraliseres altså menneskets plass i naturen, og dets forhold til seg selv, slik at dets planetære rolle i det jordiske livets fremtid kan omvurderes. Spørsmålet er: Hva betyr det å «tenke annerledes» i antropocen med en slik desentralisering som premiss? Hva er en ikke-antroposentrisk virkelighetsforståelse? I motsetning til enkelte retninger i økologisk tenkning tar ikke Coccia til orde for hva vi kan kalle en negativ antropologi eller en renskåret antiantroposentrisme, altså en ubønnhørlig dom over menneskets økokorrumperende kultur og katastrofale historiske inngripen i planetens liv, som bare kan repareres ved at vi minimerer vår påvirkning på en antatt egenrådig og selvregulerende natur. Med andre ord: at vi ydmykt «avlærer oss» vår suverenitet over naturen, slutter å anse den som et ressurslager, slutter å skulle styre den for å mette våre ukontrollerbare begjær, og heller «gjenlærer» oss å leve i pakt med den på «naturlig» og bærekraftig vis, i likhet med alle andre levende vesener den huser. En slik økosentrisme, som altså setter naturen heller enn mennesket i sentrum for virkeligheten, risikerer å snike mennesket inn bakdøren i negativ form: Naturen, det «uberørte», er alt hva mennesket, denne fornuftige agenten for ødeleggelse og selvkjærlighet, ikke er. En slik økosentrisk idé om «uberørt» natur er egentlig menneskets drøm om en natur uten seg selv i den. Vi ender opp med Mandeville i høygir og den usynlige gartnerhånd.

Og uansett: Er ikke natur nødvendigvis en antropologisk idé, slik Lorraine Daston argumenterer for i Mot naturen?I For hvem sier natur uten å tenke kultur? Bare de som berører kan snakke om det uberørte, bare de siviliserte om det primitive, bare de ene om det andre. At Coccia kan sies å utvikle en kosmosentrisme heller enn en økosentrisme, skyldes at han ikke studerer naturen, men livet: Hvis naturen er en antropologisk konstruksjon, er kosmos en biologisk konstruktivisme.

Det hefter ingen tvil om at grekerne har forspranget på de moderne i så måte. Som Coccia viser, spilte plantelivet en langt mer intrikat rolle i antikkens og middelalderens menneske- og natursyn enn i moderne taksonomi og zoologi. Planter og mennesker delte noe essensielt, en kosmisk samhørighet, nemlig bios, livet som sådan. Hos Aristoteles utgjør ikke skillet mellom plantelivet og mennesket – som kulturelt, tenkende og handlende vesen – en vesensforskjell, bare en gradsforskjell, altså en forlengelse og ikke et brudd: Vi er planter, men ikke bare. Vi har plantenes liv i oss, og vi har andre livsevner i tillegg. Det er først den moderne tid som radikaliserer det som var en gradsforskjell til å bli en vesensforskjell, altså en forutsetning, et grunnleggende faktum, et utspring, en værensgrunn, en «kastethet». Hva kan være mer narsissistisk moderne enn Sartres idé om naturens væren-i-seg som bunnløst meningsløs, og menneskets væren-for-seg som grenseløst meningsbærende?

«Et frø kan betraktes som en hjerne fordi hjernen er frøformet», skriver Coccia. Det er tydelig at han går stikk motsatt vei enn de moderne: Heller enn å forskanse de flytende grensene mellom det menneskelige og det ikke-menneskelige som vi har arvet fra antikken, strekker Coccia sin kreative og lekne utforskning av plantelivet så langt at grensene nærmest imploderer. Dette ligger i hans idé om blandingens metafysikk: Livet er alt som blander seg i hverandre, alt som uttrykker seg selv i, med og gjennom det som blandes i seg. Livet er eksperimentell og ekspressiv innblanding og utblanding. Hvis det moderne universet er mekanisk, materielt og antropologisk og består av solide kropper i frastøtende og tiltrekkende maktforhold, består Coccias biologiskkonstruktivistiske kosmos av immersive og eksperimentelle blandinger av liv og uttrykk. Denne idéen, som han innfører med sin vegetalfilosofi i Plantenes liv, videreutvikler han i boken Métamorphoses i dialog med den romerske poeten Ovid, James Lovelock og Lynn Margulis' gaiahypotese og Bruno Latours påstand om at «vi har aldri vært moderne».II

Som en variasjon over Platons idélære skriver Coccia i Métamorphoses at «å fødes betyr å glemme hva vi var før fødselen». Er det med en kosmosentrisk dydsetikk, basert på biologisk konstruktivisme og en blandingens metafysikk, at vi skal forholde oss til antropocen og tenke annerledes i klimakrisens århundre?

Redaksjonen: Hannah Winther, Anders Fjeld og Eirik Høyer Leivestad

I Lorraine Daston, Mot naturen, oversatt av Sindre Andersen (Moss: H//O//F, 2024).

II Bruno Latour, Vi har aldri vært moderne. Essay i symmetrisk antropologi, oversatt av Ragnar Braastad Myklebust (Oslo: Spartacus, 1996).



Fra jeg var fjorten til jeg var nitten gikk jeg på en jordbruksskole som lå helt isolert på landet i det sentrale Italia. Jeg var der for å lære «et skikkelig yrke». Mens alle vennene mine studerte klassiske språk, litteratur, historie og matematikk, tilbrakte jeg min ungdom med nesen begravet i bøker om botanikk, plantesykdommer, jordbrukskjemi, grønnsakdyrking og entomologi. Planter, deres behov og sykdommer, var de viktigste studieobjektene på denne skolen. Denne langvarige, daglige eksponeringen for skapninger som til å begynne med var meg totalt fremmede, har vært avgjørende for hvordan jeg nå iakttar verden. Denne boken er et forsøk på å blåse nytt liv i idéene som oppstod i løpet av de fem årene jeg fordypet meg i plantenes natur, deres taushet og tilsynelatende likegyldighet overfor alt det vi kaller kultur.



Det er innlysende at det kun finnes én substans som ikke bare alle legemer, men også alle sjeler og sinn har til felles, og denne substansen er ikke annet enn Gud. Substansen ethvert legeme er laget av kalles materie, og substansen enhver sjel er laget av kalles ånd eller fornuft. Og det er innlysende at Gud er alle sjelers fornuft og alle legemers materie.

David de Dinant

This is a blue planet, but it is a green world.

Karl J. Niklas

